युनाइटेडको लगातार छैटौं जित
गोलकिपर डेविड डे जियाको उत्कृष्ट प्रदर्शनसँगै म्यानचेस्टर युनाइटेडले इंग्लिस प्रिमियर लिगमा आइतबार बेम्बलीमा टोटेनहममाथि १–० को जित हात पारेको छ ।
लन्डन — गोलकिपर डेविड डे जियाको उत्कृष्ट प्रदर्शनसँगै म्यानचेस्टर युनाइटेडले इंग्लिस प्रिमियर लिगमा आइतबार बेम्बलीमा टोटेनहममाथि १–० को जित हात पारेको छ ।जोसे मोउरिन्होलाई बर्खास्त गरेपछि युनाइटेडको कार्यवाहक व्यवस्थापक बनेयता ओले गनर सोल्सारको टिमले सबै किसिमको प्रतियोगितामा लगातार छैटौं जित हात पारेको हो । प्रिमियर लिगमा टोलीको यो लगातार पाँचौं सफलता हो । युनाइटेडमा पूर्व फरवार्डसमेत रहेका उनले महान् म्याटब स्बीको ओल्ड ट्राफोर्डको व्यवस्थापकका रूपमा सुरुका पाँचै खेल जितेको कीर्तिमान पनि तोडेका छन् ।खेलको एकमात्र गोल मार्कुस रासफोर्डले पहिलो हाफ सकिन लाग्दा गरेका थिए । जितेको श्रेय डे जियालाई नै दिइन्छ किनभने उनले ११ बचाउ गरेका थिए, जुन उच्च श्रेणीमा उनले गोल नबेहोरी गरेको सबभन्दा राम्रो प्रदर्शन हो । २८ वर्षीय उनको योगदानमा युनाइटेडले पाँचौं स्थानमा रहेको आर्सनलसँग अंक बराबर गर्‍यो ।यससँगै सोल्सारले ‘ड्रेसिङ–रुम’मा खुसियाली ल्याएका छन् । ‘हामीले उच्च टिमविरुद्धको खेल जितेका छौं । हामीले पहिलो हाफ नियन्त्रणमा राखेका थियौं तर दोस्रो हाफमा उसले अवसर पाएको थियो,’ गोलकिपर डे जियाले भने, ‘सुरुका दुई बचाउमा मैले धेरै राम्रो महसुस गरेको थिएँ । यो उत्कृष्ट खेल रह्यो । मैले केही बचाउलाई त याद नै गर्न सकेको छैन त्यसैले उत्कृष्ट बचाउलाई म यकिन गर्न सक्दिनँ ।’उनले थपे, ‘व्यवस्थापकले केही खुसियाली ल्याएका छन् । खेलाडीहरूले राम्रो खेलिरहेका छन् । अब टिम धेरै बलियो भएको छ । यो नै वास्ताविक म्यानचेस्टर युनाइटेड हो ।’ टोटेनहम शीर्षस्थानमा रहेको लिभरपुलभन्दा नौ अंक पछाडि परेको छ ।